Den norske hotel-ejer Petter Stordalen byder på en grund på Aarhus Ø til hotel- og konferencecenter til 2.500 deltagere. Og vil gerne investere i flere hoteller i Aarhus.

Annonce

Kampen om at få fingrene i en eftertragtet grund på Aarhus Ø til et hotel- og konferencenter spidser til.

Det nye bud er det andet og sidste på grunden ved bassin 7, hvor der kan opføre hotel samt boliger.

Med et bud på en byggegrund på den nye havnebydel ved byggefelt Ø4, melder den norske milliardær og ejer af den nordiske hotelkæde Nordic Choice Hotels, Petter Stordalen, sig også på banen.

Petter Stordalen ved præsentationen af nyt hotelprojekt. Foto: Axel Schütt

Det gør han med et forslag om et stort konferencehotel, der også får spabad inde, vinterbad udenfor og skøjtebane/dansegulv ved hovedindgangen.

Petter Stordal, der bor i Oslo, har opbygget en hotelkæde med 190 hoteller i fem lande. For blot tre uger siden meddelte han, at han vil indrette den tidligere postcentralbygning i København til et luksushotel, der skal åbne i 2020.

Nu byder han sig så til i Aarhus med et tilbud om et internationalt og fire-stjernet konferencehotel, der skal opføres i samarbejde med arkitektfirmaet Schmidt Hammer Lassen, Aarhus, og entreprenørkoncernen A. Enggaard A/S, Aalborg, på havnen i Aarhus. Gruppen vurderer at hotellet kan komme til at koste 700-800 millioner kroner at opføre.

Annonce

Et tidligere bud

Petter Stordalens bud er det andet og sidste bud, kommunen har modtaget på grunden. Det første bud kommer fra byudvikler Rune Kilden, Aarhus, sammen med Bestseller-ejer Anders Holch Povlsen og hans firma AAA United A/S, den verdenskendte arkitekt Bjarke Ingels, arkitektfirmaet Sleth samt den store nordiske hotelkæde Scandic.

I konkurrencen er der ekstra meget på spil.

For vinderen får også forkøbsret på yderligere 26.000 etagemeter ved siden af hotelgrunden og langs bassin 7, der vil kunne udnyttes til cirka 300-350 lejligheder med et krav om, at de 80 lejligheder bliver almene for at få en varieret beboersammensætning.

Ved bassin 7 bliver der i forvejen opført et havnebad, som arkitekt Bjarne Ingels med tegnestuen BIG har tegnet, ligesom BIG har tegnet de 253 lejligheder og 70 badehuse i projektet kaldet 'AARhus', som man nu er i gang med at opføre.

Annonce

Hotel som midtpunkt

Den norske hotel-ejer og ejendomsudvikler Petter Stordalen fremhæver sine internationale erfaringer med at skabe attraktive hoteller og konferencelokaler.

I Sverige har han for eksempel både i Malmø og Göteborg gjort hoteller til samlende midtpunkter. Det samme forventer han at kunne gøre med sit projekt »Clarion Hotel Seafront« i Aarhus. Det bliver på 24.000 kvadratmeter, får 400 værelser og en stor sal på op imod 2.500 kvadratmeter samt konferencefaciliteter med plads til 2.500 mennesker. Målet er et hotel, hvor hotel og business spiller sammen med byliv og de boliger, der skal opføres ved siden af.

Hotellet er planlagt med health- og wellnessfaciliteter, spa, vinterbad udendørs samt en skøjtebane ved hovedindgangen, som kan være rulleskøjtebane eller dansegulv om sommeren. I det hele taget gjorde han på et pressemøde onsdag sig anstrengelser for at signalere noget helt andet end et standardhotel med samme designlinje som i alle andre byer.

Da Petter Stordalen åbnede Clarion Hotel i Helsinki, så det sådan ud, da han dansede på siden af hotellet. (Artiklen fortsætter under videoen).

»Og jeg åbner altid mine hoteller med en stor begivenhed, for eksempel en stor koncert, for et hotel skal give noget til byen,« siger Petter Stordalen.

Han bruger gerne sig selv som iscenesætter for at skabe opmærksomhed om sine hoteller. Som da han som en anden James Bond ankom til indvielsen af sit seneste hotel i Malmø i speedbåd og på jetski. I øvrigt gengivet på en video, man kan se her

Annonce

Højt, men hvor højt?

Hotellet får også flere restauranter, blandt andet på øverste etage i hotellet.

Præcist hvor højt det bliver, vil gruppen bag ikke oplyse. De må heller ikke offentliggøre det nye projekt for offentligheden før konkurrencen er afgjort.

»Men hotellet bliver i sin helt egen størrelse og klasse,« siger Petter Stordal, og understreger, at de fleste tænker for småt.

»Aarhus skal tænke stort, for det fortjener byen.«

Han fortæller også, at han elsker restauranter på øverste etage, fordi det giver noget ekstra til gæsterne i form af udsigten.

»Og maden er helt central. Den skal produceres lokalt, for industrifremstillet mad, det vil jeg bare ikke have.«

Desuden peger han på sin store passion for at tilføre sine hoteller unikke oplevelser gennem kunstindkøb.

»Jeg har kunst i verdensklasse på mine hoteller, og det er med til at skabe magi, fordi kunst kan være magisk.«